b'\n_START_ARTICLE_\nStaklena vuna\n_START_PARAGRAPH_\nStaklena vuna je, kao i kamena vuna, vrsta mineralne vune. Koristi se kao izolacijski materijal napravljen od staklenih vlakana koja pomo\xc4\x87u veziva tvore teksturu koja sli\xc4\x8di na vunu. Izme\xc4\x91u staklenih vlakana je zarobljeno mnogo sitnih zra\xc4\x8dnih d\xc5\xbeepova te takva struktura osigurava vrlo dobra termoizolacijska svojstva. Staklena vuna se proizvodi i prodaje u obliku plo\xc4\x8da i u obliku rola koje mogu imati raznovrsna toplinska i mehani\xc4\x8dka svojstva. Za modernu metodu proizvodnje staklene vune zaslu\xc5\xbean je Games Slayter koji je podnio zahtjev za patentiranjem procesa 1933. godine.\n_START_SECTION_\nNa\xc4\x8delo rada\n_START_PARAGRAPH_\nZa plinove je svojstveno da puno slabije provode toplinu od kapljevina i krutina te se stoga smatraju dobrim izolatorom ako ih uspijemo zarobiti. Upravo se to izolacijsko svojstvo plinova poku\xc5\xa1ava iskoristiti u izolacijskim materijalima. Kako bi se jo\xc5\xa1 vi\xc5\xa1e pove\xc4\x87alo izolacijsko svojstvo, zrak se u staklenoj vuni poku\xc5\xa1ava zarobiti u male \xc4\x87elije. Na taj na\xc4\x8din se smanjuje iznos topline koji se prenosi konvekcijom putem zraka. Isti princip se koristi i u nekim drugim izolacijskim materijalima kao \xc5\xa1to su kamena vuna i ekspandirani polistiren (stiropor).\n_START_SECTION_\nUporaba staklene vune\n_START_PARAGRAPH_\nStaklena vuna je izvrstan toplinski izolator te se iz tog razloga koristi za izolaciju stambenih objekata. Iako postavljanje staklene vune nije jeftino, ipak se isplati nakon nekoliko godina zbog smanjenja potro\xc5\xa1nje energije potrebne za grijanje i hla\xc4\x91enje. Zbog svojih dobrih izolacijskih svojstava staklena vuna se koristi i za izolaciju cijevi, kotlova, itd.\n_START_SECTION_\nProces proizvodnje\n_START_PARAGRAPH_\nStaklena vuna\xc2\xa0nastaje od mje\xc5\xa1avine, koja ustvari sadr\xc5\xbei pijesak (SiO\xe2\x82\x82), vapno (CaO) i sodu (Na\xe2\x82\x82CO\xe2\x82\x83). Dodaju se i razli\xc4\x8dite koli\xc4\x8dine starog stakla. Kori\xc5\xa1teno staklo i staklene sirovine tale se u pe\xc4\x87i na temperaturi od oko 1300 \xc2\xb0C. Rastaljena masa se kontinuirano pretvara u vlakna propu\xc5\xa1tanjem kroz \xe2\x80\x9esito" u struji zraka. Vlaknima se dodaje mala koli\xc4\x8dina veziva, tj. umjetnih smola poput bakelita, koje djeluje kao ljepilo. Time izolacijski materijal poprima pravi oblik i mehani\xc4\x8dka svojstva. Prema potrebi i ovisno o proizvodu dodaje se i silikon, radi postizanja vodoodbojnosti. Teku\xc4\x87e vezivo stvrdnjava se u pe\xc4\x87i. Tek tada staklena vuna koja je ina\xc4\x8de bijela, poprima tipi\xc4\x8dnu \xc5\xbeutu boju. Staklena vuna potom se re\xc5\xbee na \xc5\xbeeljenu veli\xc4\x8dinu i oblik.\n_START_SECTION_\nU\xc4\x8dinak na zdravlje\n_START_PARAGRAPH_\nStaklena vuna, zbog si\xc4\x87u\xc5\xa1nih vlakana od kojih je sastavljena, mo\xc5\xbee utjecati na zdravlje ljudi. Utvr\xc4\x91eno je da staklena vlakna mogu iritirati o\xc4\x8di, ko\xc5\xbeu i di\xc5\xa1ni sustav. Stoga se pri radu sa staklenom vunom treba pridr\xc5\xbeavati za\xc5\xa1titnih mjera. Ugra\xc4\x91uje li se na unutarnjoj strani zida, si\xc4\x87u\xc5\xa1na vlakna mogu se odstraniti dobrim prozra\xc4\x8divanjem prostora.'